Amper 100 skole in KZN geplunder(Argieffoto: Unsplash) Kommer heers oor die gereedheid van skole in KwaZulu-Natal om volgende week vir die derde kwartaal te heropen nadat ongeveer 100 skole sedert verlede week deur misdadigers verniel en geplunder is. Volgens die departement van basiese onderwys is skole in uMgungundlovu, Pinetown, Umlazi, Harry Gwala, Ugu, Kwamashu, Inanda, Ntuzuma, Tongaat, Verulam, Mngeni, Phoenix, Kranskloof en Amajuba geteiken. Altesaam 99 skole en onderwyssentrums het deurgeloop. Maroela Media het aanvanklik berig dat 29 skole en onderrigsentrums beskadig is. Dié getal het egter toegeneem soos meer onderwysdistrikte inligting ingestuur het. Infrastruktuur by skole is gebrand, verniel en eiendom geplunder. Rekenaartoerusting, drukkers, fotostaatmasjiene, projektors, telefone, kameras, luidsprekers, radio’s, televisies, kombuistoerusting, kombuisware, boumateriaal, meubels, kos, toiletpapier, boeke en skryfbehoeftes is van die items wat gesteel is. Van die skole se skade moet nog bepaal word. Volgens die departement is die Sikhululiwe Secondary School se administrasiekantoor tot op die grond afgebrand. Die Mawelewele Primary School in Umlazi, Bonisanani Primary School in Kwamashu en die Siphosethu Primary School in Ntuzuma se administrasiekantore het gedeeltelik afgebrand. Volgens Basil Manuel, uitvoerende direkteur van die onderwysvakbond Naptosa, het die plundering ’n groot invloed op die provinsie se gereedheid om leerders volgende week by skole te ontvang. Manuel sê Naptosa sal Woensdag met die direkteur-generaal en hoofde van die departement van onderwys in KwaZulu-Natal vergader oor die skole se gereedheid om volgende week te heropen. “Ons sal met die departement vergader oor die impak van die plundering op skole se gereedheid om te heropen. Ons sal ook praat oor of die skole oor genoeg persoonlike beskermingstoerusting (PPE) beskik, asook oor oorvol klaskamers ten tyde van Covid-19.” Manuel het vroeër gesê die plundering ontwrig die lewens van die leerders van die betrokke skole. “Afgesien van die sielkundige impak wat die plundering op die leerders en onderwysers van die betrokke skole het, is daar ook oor die algemeen ’n baie groter impak op die psige van kinders. Elke keer wanneer volwassenes oor sekere kwessies in die samelewing betoog, vrees hulle dat hul skole moontlik in die proses geteiken gaan word,” het Manuel gesê.